Title: กฎกระทรวง ฉบับที่ 5 (พ.ศ. 2525) ออกตามความในพระราชบัญญัติที่ราชพัสดุ พ.ศ. 2518

กฎกระทรวง

กฎกระทรวง
ฉบับที่
5 (พ.ศ. 2525)
ออกตามความในพระราชบัญญัติที่ราชพัสดุ
พ.ศ.
2518
----------

                   อาศัยอำนาจตามความในมาตรา
8 และมาตรา 12 แห่งพระราชบัญญัติที่ราชพัสดุ 
พ.ศ. 2518 รัฐมนตรีว่าการกระทรวงการคลังออกกฎกระทรวงไว้
ดังต่อไปนี้

                   ข้อ
1 ให้ยกเลิกกฎกระทรวง ฉบับที่ 2 (พ.ศ. 2519) ออกตามความในพระราชบัญญัติ
ที่ราชพัสดุ พ.ศ. 2518

                   ข้อ
2
การโอนกรรมสิทธิ์ที่ราชพัสดุที่มิใช่ที่ดินที่เป็นสาธารณสมบัติของแผ่นดินที่ใช้เพื่อ
ประโยชน์ของแผ่นดินโดยเฉพาะ จะกระทำได้แต่โดยการขาย
การแลกเปลี่ยน หรือการให้ และจะต้อง
ได้รับอนุมัติจากคณะรัฐมนตรีก่อน

                   การโอนกรรมสิทธิ์ที่ราชพัสดุ
เพื่อประโยชน์ในการดำเนินการตามกฎหมาย ว่าด้วย
การปฏิรูปที่ดินเพื่อเกษตรกรรมให้ดำเนินการตามข้อ 5

                   การให้ที่ราชพัสดุจะกระทำได้เฉพาะเพื่อการศาสนา
การสาธารณประโยชน์อย่างอื่น 
หรือการโอนคืนให้แก่ผู้ยกให้

                   ข้อ
3 การโอนกรรมสิทธิ์ที่ราชพัสดุให้แก่ผู้ยกให้
จะกระทำได้เมื่อที่ราชพัสดุนั้นมิใช่เป็น
สาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะ
และทางราชการมิได้ใช้ประโยชน์
ในที่ราชพัสดุนั้นตามวัตถุประสงค์ของผู้ยกให้ภายในสิบปีนับแต่วันจดทะเบียนยกให้
และผู้ยกให้เป็นผู้ยื่น
เรื่องราวขอที่ราชพัสดุคืนภายในหนึ่งปีนับแต่วันครบระยะเวลาดังกล่าว

                   ข้อ
4 ในกรณีที่มีความจำเป็นจะต้องโอนกรรมสิทธิ์ที่ราชพัสดุตามข้อ 2 วรรคหนึ่ง
ให้กระทรวงการคลังตั้งกรรมการขึ้นคณะหนึ่งมีจำนวนไม่น้อยกว่าห้าคนแต่ไม่เกินเจ็ดคนทำการพิจารณา
และเสนอความเห็นต่อคณะรัฐมนตรีเพื่อพิจารณาอนุมัติ

                   การโอนกรรมสิทธิ์ที่ราชพัสดุตามวรรคหนึ่ง
ให้คำนึงถึงสภาพและที่ตั้งของที่ราชพัสดุ
กับความเหมาะสมและประโยชน์ของทางราชการเป็นสำคัญ

                   ข้อ
5 การโอนกรรมสิทธิ์ที่ราชพัสดุเพื่อประโยชน์ในการดำเนินการตามกฎหมายว่าด้วย
การปฏิรูปที่ดินเพื่อเกษตรกรรม
ให้กระทรวงการคลังโอนกรรมสิทธิ์ที่ราชพัสดุนั้นเมื่อสำนักงาน
การปฏิรูปที่ดินเพื่อเกษตรกรรมแจ้งให้ทราบ

                   ข้อ
6 การขายและการแลกเปลี่ยนที่ราชพัสดุ ให้กระทำโดยวิธีประมูล เว้นแต่การขายหรือ
การแลกเปลี่ยนดังต่อไปนี้
จะกระทำโดยไม่ต้องใช้วิธีประมูลก็ได้ คือ

                   (1)
การขายให้แก่หรือแลกเปลี่ยนกับสำนักงานทรัพย์สินส่วนพระมหากษัตริย์ 
องค์การปกครองท้องถิ่น หรือรัฐวิสาหกิจที่เป็นนิติบุคคลหรือ

                   (2)
การแลกเปลี่ยนซึ่งคณะกรรมการตามข้อ 4 เห็นว่า โดยสภาพไม่เหมาะสมที่จะกระทำ
โดยวิธีประมูล

                   วิธีประมูลให้เป็นไปตามระเบียบที่กระทรวงการคลังกำหนด

                                     ให้ไว้
ณ วันที่ 9 สิงหาคม พ.ศ. 2525

                                                                สมหมาย
ฮุนตระกูล

                                                   รัฐมนตรีว่าการกระทรวงการคลัง

+------------------------------------------------------------------------------------------------------------------+
หมายเหตุ:- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรปรับปรุงกฎกระทรวง 
ฉบับที่ 2 (พ.ศ. 2519)
ออกตามความในพระราชบัญญัติที่ราชพัสดุ พ.ศ. 2518 ซึ่งกำหนดหลักเกณฑ์และ
วิธีการเกี่ยวกับการโอนกรรมสิทธิ์ที่ราชพัสดุอื่นที่มิใช่ที่ดินเป็นสาธารณสมบัติของแผ่นดินที่ใช้เพื่อประโยชน์
ของแผ่นดินโดยเฉพาะ
เพื่อให้สอดคล้องกับข้อเท็จจริงในทางปฏิบัติ จึงจำเป็นต้องออกกฎกระทรวงนี้